《剑门》
清代·王誉昌

神丁辟得一峰尊，苍翠曾留斧凿痕。界截黄尘森似剑，罅通碧落倚为门。

迎寒山爽惟余骨，入夏云奇剩有根。顽块不须争项背，三台五老尽儿孙。

作者简介：（1635左右—1705以后）江南常熟人，字露渭，号话山。诸生。钱陆灿、陈瑚弟子。熟悉明季朝局，曾作《崇祯宫词》百首。其诗奇警清稳。画山水得宋人笔意，兼工篆刻。晚以忤大吏牵连下狱，旋得释。有《含星堂集》。